Vejle Boldklub bekræfter, at klubben har købt Mathias Hebo i Lyngby Boldklub og udstyret ham med en kontrakt til sommeren 2022.

Vejle Boldklub er nået til enighed med Lyngby Boldklub om et beløb, der sender den 23-årige midtbanespiller Mathias Hebo Rasmussen tilbage i Superligaen.

Handlen har efterhånden været under opsejling i nogle dage, og de to klubber har altså brugt noget tid på at finde et beløb, de begge var tilfredse med - men det er nu faldet på plads.

Midtbanespilleren har underskrevet en kontrakt, der løber til sommeren 2022.

- Jeg er stolt over at kunne trække den røde VB-trøje over hovedet. Det her er en stor traditionsklub og jeg vil arbejde hårdt for at være med til sikre Vejle Boldklub endnu en sæson i Superligaen, siger Hebo til klubbens hjemmeside.

- Det glæder mig meget at være her, og fansene kan altid regne med en helhjertet indsats fra mig i alle kampe. Det vigtigste for mig de næste seks måneder er at holdet overlever i Superligaen. Det vil jeg gøre alt for. Så jeg vil ikke tale så meget, men vise mit værd på banen, siger Mathias Hebo Rasmussen.

Mathias Hebo nåede halvandet år i Lyngby Boldklub, som han kom til fra FC Fredericia. Han er et produkt af FC Nordsjællands talentarbejde.

Med skiftet til Vejle Boldklub ender den 23-årige midtbanespiller desuden i en klub, som storebror Jonas Hebo Rasmussen også har spillet for. Jonas spiller i dag hos HIK i 2. division.



Støt Lyngby Boldklub - forudbestil din 100-års jubilæumstrøje